Zabur
Chapter 50
Zabur Asaf.
2 Phon di Sion, banda nyang paleng tari, Allah teuka meucahya muble-ble.
3 Allah geutanyoe teuka dan hana geutinggai seungab, awai teuka apui nibak Gobnyan nyang hu jimeuéue lagée jilieh-lieh, dan jikeulileng lé angén badée nyang lumpah teuga.
4 Gobnyan geutawök laju langét ngon bumoe mangat jipeusaksi lé awaknyan bahwa Gobnyan teungoh geupeuna sidang nibak teumpat teusidang umat Gobnyan.
5 Feureuman Gobnyan, "Gata peusapat laju banmandum umat Ulôn nyang ka ji-ikat janji deungon Ulôn, dan teupeukong janjinyan deungon keureubeuen nyang teusie."
6 Langét laju jipeugah bahwa Allah geupeusidang umat Gobnyan, dan bahwa Gobnyan keudroe nyang jeuet keuhakém jih.
7 "Deungoe kheueh, hai umat Ulôn, Ulôn keuneuk peugah haba, Israel, Ulôn keuneuk meusaksi keugata; Ulôn nyoe Allah, Po teu Allah gata.
8 Bukon sabab lé keureubeuen gata Ulôn tudoh gata; keureubeuen nyang gata teutot sabena dikeue Ulôn.
9 Ulôn hana peureulée leumô nyang na didalam weue gata, atawa kaméng nyang na didalam kawan beulatang peulara gata;
10 sabab banmandum beulatang nyang na di dalam uteuen na kheueh atra Ulôn, dan beulatang peulara nyang na di ateueh gunong meureubée le jih.
11 Banmandum cicém nyang na di ateueh gunong nyan pih atra Ulôn, dan banmandum makhluk nyang na udeb didalam blang beulantara.
12 Meunyoe Ulôn deuk, hana peureulée Ulôn peugah ubak gata, sabab bumoe banmandum asoe jihnyan na kheueh milék Ulôn.
13 Ulôn hana Lôn makheun uengkot sie leumô agam, meunan cit hana teuma Ulôn jieb darah kaméng agam.
14 Peuseumah kheueh keureubeuen ucapan syuko keu Po teu Allah, tapeutrok kheueh janji gata ubak Nyang Mahamanyang.
15 Meulakée kheueh ubak Ulôn bak watée gata meukarat, teuma Ulôn kupeuleuh gata, dan gata teuma tapujoe Ulôn."
16 Teuma ubak ureuëng jeuhet TUHAN geupeugah meunoe, "Gata hana hak tapeugah keuhai huköm Ulôn, dan kheun-kheun keuhai peujanjian Ulôn.
17 Sabab gata hana tatem teurimong nyang Ulôn peugah, dan tatulak peue mantong nyang Ulôn peurintah.
18 Meunyoe deuh gata ngieng sidroe ureuëng ceumucue, laju gata seutôt deungon ureuëng nyan, dan gata meurakan deungon ureuëng-ureuëng nyang galak jipeubuet zina.
19 Babah gata sabe tapeugah nyang jeuhet-jeuhet, dan sabe siab deungon tipée muslihat gata.
20 Hana piôh gata fiteunah syedara gata, dan taupat ngon tapeubrok-peubrok syedara kandong gata.
21 Nyan kheueh nyang gata peubuet, teuma Ulôn seungab mantong, teuma gata pike Ulôn nyoe lagée gata. Dan bak saátnyoe Ulôn kurapa gata, dan banmandum nyan Ulôn peujeuet keunyata keugata.
22 Simak kheuehnyoe, hai gata nyang tuwoe ubak Po teu Allah; jaga kheueh bék sampoe Ulôn peubinasa gata, dan hana ureuëng nyang hase jipeuseulamat gata.
23 Ureuëng nyang peuseumah syukoe sibagoe keureubeuen, ureuëng nyan kheueh nyang jihoreumat Ulôn; dan keu ureuëng nyan teupeusiab rot ueh keu ureuëng nyan Ulôn tunyok keuhai seulamat nibak ulôn."